Coligny-moord was nie rasgedrewe, sê verdedigingPhillip Schutte en Pieter Doorewaard. Foto: ANA Die moord op die Coligny-tiener Matlhomola Mosweu was nie rasgedrewe nie, het die Noordwes-hooggeregshof Donderdag gehoor. “Beskuldigde nommer een en twee ontken dat die afsterwe van die oorledene deur rassisme veroorsaak is. Daar is geen bewyse tydens die hofsaak voorgehou dat die sterfgeval rasgedrewe was nie; daar was nie eers ŉ suggestie daarvan nie. Vir hulle [die beskuldigdes] was dit ŉ skokkende gebeurtenis,” het adv. Celice Zwiegelaar aan die hof gesê. Sy getuig ter versagting van vonnisoplegging in die saak van Pieter Doorewaard (27) en Phillip Schutte (34), wat skuldig bevind is op aanklag van moord op Mosweu (16) van Scotland- informele nedersetting in Coligny op 20 April 2017. Hulle is ook skuldig bevind op aanklag van ontvoering, intimidasie, diefstal en die rig van ŉ vuurwapen. Die staat het aangevoer die twee het Mosweu van ŉ bewegende voertuig afgestamp ná hulle hom betrap het waar hy ŉ sonneblom gesteel het by hul werkgewer se Rietvlei-plaas. Zwiegelaar, vir Doorewaard, het aan die hof gesê sy kliënt toon berou en die hof moet dit in berekening bring wanneer die vonnisoplegging oorweeg word. “Tydens die vonnisoplegging moet die hof oorweeg wat die samelewing nodig het, nie wat die samelewing wil hê nie,” het sy gesê. “In hierdie saak het die samelewing nie lewenslange tronkstraf nodig nie.” Sy het bygevoeg twee leke het in die hof getuig en hulle soek weerwraak as straf. Sy het gesê Doorewaard het nie enige kriminele rekord nie, het homself aan die polisie oorgegee en sy bakkie ook aan hulle oorhandig. Die vonnisverrigtinge duur voort. Lees alle vorige berigte oor die Coligny-moordsaak op Maroela Media.